《夜坐》
宋代·郭印

永夜不可寐，霜风恓北窗。
一室何所有，书帙对寒釭。
当今苦乏才，九鼎从敌扛。
翠华尘屡蒙，南北分大江。
有酒强排遣，饮湿难空缸。
孙膑不再生，畴能死穷庞。
肉食无远谋，狐裘正茸龙。
我欲叩阊阖，钟以寸筳撞。
理乱非吾事，忧心如是降。
宴坐鸣天鼓，和声听逄逄。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。